**КЫРГЫЗ РЕСПУБЛИКАСЫНЫН УЛУТТУК ИЛИМДЕР АКАДЕМИЯСЫ**

**ТАРЫХ ЖАНА МАДАНИЙ МУРАС ИНСТИТУТУ**

**Ж. БАЛАСАГЫН атындагы**

**КЫРГЫЗ УЛУТТУК УНИВЕРСИТЕТИ**

**И.АРАБАЕВ атындагы**

**КЫРГЫЗ МАМЛЕКЕТТИК УНИВЕРСИТЕТИ**

**Д.07.13.013 Диссертациялык кеңеши**

***Кол жазма укугунда***

***УДК:*94.47 (575.2) (043.3)**

**Конокбаев Рыспай Турдугулович**

**Кыргыз республикасынын Талас облусунун социалдык – экономикалык жана маданий абалы (1991-2005 жж.)**

**Адистиги: 07.00.02. – Ата Мекен тарыхы**

**Тарых илимдеринин кандидаты окумуштуулук даражасын изденип алуу үчүн жазылган диссертациялык иштин**

**АВТОРЕФЕРАТЫ**

**Бишкек 2015**

Диссертациялык иш Кыргыз Республикасынын Улуттук илимдер академиясынын Тарых жана маданий мурас институтунун Кыргызстандын ХХ–ХХI кк. тарыхы бөлүмүндө аткарылды.

|  |  |
| --- | --- |
| **Илимий жетекчи:** | тарых илимдеринин доктору, професоор  **Өскөн Жусупбекович Осмонов** |
| **Расмий оппоненттер:** | тарых илимдеринин доктору, профессор  **Өмүрбеков Токторбек Наматбекович** |
|  | тарых илимдеринин кандидаты, доцент  **Темирбаев Бердигул** |
| **Жетектөөчү мекеме:** | С. Нааматов атындагы Нарын мамлекеттик  университетинин тарых, философия жана  социалдык – экономикалык билим берүү  кафедрасы  Дареги: Нарын ш., Сагынбай Орозбак көчөсү – 25 |

Диссертация 2015-жылдын 18-сентябрда саат 13.00.дө Кыргыз Республикасынын Улуттук илимдер академиясынын Тарых жана маданий мурас институтунун, Ж. Баласагын атындагы Кыргыз улуттук универ-ситетинин, И. Арабаев атындагы Кыргыз мамлекеттик университетинин алдындагы тарых илимдери боюнча кандидаттык (докторлук) диссерта-циялар коргоо боюнча Д.07.13.013 Диссертациялык кеңешинин жыйынында корголот. Дареги: 720026, Бишкек шаары, Раззаков көчөсү, 51.

Диссертациянын кол жазмасы менен И. Арабаев атындагы Кыргыз мамлекеттик университетинин илимий китепканасынан таанышууга болот.

Дареги: 720026, Бишкек шаары, Раззаков көчөсү, 51.

Автореферат 2015-жылдын ”\_\_” \_\_\_\_\_\_\_\_\_\_\_\_\_\_таркатылды.

**Диссертациялык кеңештин**

**окумуштуу катчысы,**

**тарых илимдеринин доктору Ж.Б. Алымбаев**

**ИШТИН ЖАЛПЫ МҮНӨЗДӨМӨСҮ**

**Теманын актуалдуулугу.** Кыргызстанда демократиялык коомду курууда, коомдогу социалдык-экономикалык жана маданий проблемаларды чечүүдө өлкөбүздүн облустарынын социалдык-экономикалык өнүгүү маселелерин иликтеп-изилдөө маанилүү милдеттерден экендиги талашсыз.

“2013–2017-жылдардын аралгында Кыргыз Республикасынын туруктуу өнүктүрүүнүн Улуттук стратегиясы” кабыл алынды. Бул программалык документтин II главасы «Региондорду экономикалык жактан өнүктүрүү» деп аталат. Бул бөлүмдө: “Региондорду өнүктүрүү өлкө үчүн өзгөчө маанилүү, анткени региондордун экономикалык жана социалдык жактан туруктуулугу гана бүтүндөй өлкөгө туруктуулук алып келип, региондордун экономикалык байланышы бүткүл өлкөнүн экономикасын бирге байланыштырууга мүмкүндүк берет”–деп баса белгиленген. Анткени, эгемендүүлүктүн жылдарында Кыргызстандын региондорунун социалдык–экономикалык жана маданий турмушундагы көйгөйлүү маселелер чечилмек тургай, мурдагыдан калктын жакырчылыгы да көбөйдү. Региондордо экономиканын көрсөткүчтөрү төмөндөдү. Мунун натыйжасында, анда жашаган калктын жашоо деңгээли начарлап, жакырчылык күч алды.Ушуга байланыштуу, жалпы Кыргыз Республикасынын социалдык-экономикалык турмушундагы кыйынчылыктардан чыгып, өнүгүү үчүн өлкөбүздүн региондорунун эгемендүүлүктүн шартындагы социалдык–экономикалык жана маданий чөйрөдөгү жетишкендиктери менен кемчиликтерине илимий талдоо жүргүзүү мезгилдин талабы.

Бул диссертациялык эмгек Кыргыз Республикасынын маанилүү региондорунун бири болгон Талас облусунун эгемендүүлүктүн алгачкы он беш жылындагы социалдык-экономикалык жана маданий турмушун изилдөөгө арналган.

Талас облусунун социалдык-экономикалык жана маданий турмушунун негизин айыл – чарбасы түзөт. Облуста жашаган калктын көпчүлүгү айыл жергесине отурукташкан, облустун айылдарындагы социалдык жана маданий маселелерди чечүү айыл – чарба өндүрүшү менен тыгыз байланышта экендиги талашсыз. Анткени, айыл чарбасы өнүккөн учурда гана тигил же бул облустун калкынын материалдык жыргалчылыгы камсыз болуп, көптөгөн социалдык маселелер чечилээрин тажрыйба далилдеген.

Кыргызстандын башка облустарынан айырмаланып, Талас облусунун калкынын 97,7 пайызын жергиликтүү калктын өкүлдөрү түзөт. Калктын 16,6 пайызы шаар аймагында, 83,4 пайызы айылдарда отурукташып, дээрлик баардык аймактарда кыргыз улутундагылар жашашат.

Эгемендүүлүктүн алгачкы жылдарындагы программалык документтерде агрардык реформаны ишке ашырууда кооперативдик кыймылды айыл-чарбасында кенен жайылтуу; жерди эффективдүү пайдалануунун укуктук формаларын так аныктоо зарылчылыгы белгиленген. Мындай максаттардын ишке ашышы облустардын экономикасын натыйжалуулугунун жогорулашына шарт түзүп, облус тургундарынын жашоо шартын жакшыртмак. Тилекке каршы, эгемендүүлүктүн алгачкы жылдары жүргүзүлгөн реформалардын натыйжасында, айыл чарба өндүрүш тармагында менчиктин формаларынын өзгөрүшү, чарба жүргүзүүнүн жаңы ыкмаларынын киргизилиши калктын жашоо турмушуна тескери таасирин тийгизди. Айыл чарба тармагында жүргүзүлгөн реформалар Кыргызстандын, анын ичинен Талас облусунун, агрардык секторунун өнүгүшүн камсыз кылбастан, тескерисинче айыл чарба өндүрүшүнүн көлөмүнүн кескин азайышына алып келди. Өндүрүш тармактары кыскарды, эмгек акы азайды. Өндүрүлгөн продукциянын арзан баада болушу күчөдү. Бул көйгөйлөр облус тургундарынын басымдуу бөлүгүнүн өндүрүштүк иш-аракетинин активдүүлүгүн жоготуп, алардын кирешесин азайтты. Мындай экономикалык жагдай облуста калктын жакырчылыгын күчөттү.

Эгемендүүлүктүн 1991–2005 жылдарында Кыргыз Республикасында жүргүзүлгөн реформалардын облустун социалдык–экономикалык жана маданий турмушуна тийгизген оң жана терс таасирин иликтеп изилдөө актуалдуу маселе экендиги талашсыз. Изилдөөнүн жыйынтыгындагы айтылган тыянактар жана сунуштар Кыргызстандын региондорунда, биринчи кезекте Талас облусунда топтолгон социалдык–экономикалык жана маданий маселелерди чечүүгө өбөлгө болот деген ишеничтебиз.

**Теманын изилденүү деңгээли.** Талас облусунун 1991–2005-жылдардагы социалдык-экономикалык жана маданий турмушун изилдөө үчүн совет бийлигинин соңку жылдарында ал кездеги бирдиктүү өлкө–СССРдин агрардык саясатын жана анын натыйжаларына арналган илимий эмгектерге көңүл буруу зарыл. Анткени, эгемендүү Кыргыз Республикасынын региондорунун, анын ичинен Талас облусунун социалдык-экономикалык жана маданий өнүгүүсүндөгү айрым маселелер ошол Совет доорунда эле топтолуп, чечилбей келген. Кыргызстандын эгемендүүлүккө жетиши менен Совет доорунда чечилбей топтолуп келген маселелер мурдагыдан да курчуду. Муну менен катар жаңы маселелер жазылды. Каралып жаткан маселеге арналган адабияттарды бир канча топко бөлүүгө болот.

*Биринчи тобуна* Совет өлкөсүнүн соңку мезгилдеги агрардык саясатына,анын ичинен айыл калкынын социалдык турмушуна арналган Ю. Арутюнандын [104], П. Симуштун [148], В. Староверовдун [155], Т. Кудринанын [129], Т. Заславскаянын [116], С. Сдобновдун [146], ж.б. эмгектери арналган. Ошол кезде СССРге белгилүү бул авторлордун эмгектеринде XX кылымдын 80-жылдарында бийлигинин акыркы он жылдыгын жүргүзүп жаткан КПСС менен Совет өкмөтүнүн агрардык жана социалдык саясаты чагылдырылган.

Советтер Союзунун алкагында ишке ашырылып жаткан агрардык саясаттын ийгиликтерин көрсөткөн бул эмгектерде СССРдин айыл-кыштактарындагы социалдык-экономикалык өзгөрүүлөрдү баяндап, бул багытта жетишилген ийгиликтерди баса көрсөтүү, ошону менен катар топтолгон маселелерге да учкай токтолуу тенденциясы басымдуулук кылган.Ошондой болсо да аттары аталган, Союзга белгилүү окумуштуулар СССРдин агрардык саясатынын тарыхнаамасына чоң салым кошкон. Алардын эмгектерин окуп үйрөнүү диссертациялык иштин максатына жетүүдө чоң өбөлгө болду. Бул окумуштуулардын эмгектеринен Кыргыз ССРинде жүргүзүлгөн агрардык саясат, айыл-кыштактардын социалдык-турмушу жөнүндөгү бир катар жалпылоочу маалыматтар кездешти.

*Пайдаланылган адабияттардын экинчи* тобуна Кыргызстандын Совет бийлигинин акыркы он жылдыгындагы социалдык-экономикалык өнүгүшүнө арналган кыргызстандык окумуштуу адистеринин эмгектери кирет. Кыргызстандын 1980-жылдардагы социалдык-экномикалык өнүгүшүнө арналган эмгектер, КПССтин агрардык саясатын, калктын турмуш деңгээлин, социалдык таптык түзүлүшүн, демографиялык кырдаалды, руханий маданияттын, билим деңгээли чагылдырылган. Алардын авторлору Т.Дүйшемалиев [115], К.Исаев [118], Дж.Бактыгулов [108], Т.Койчуев [125], Т.Мүлкүбатов [139], О.Омурзаков [140], Д.Лайлиев [134] ж.б. эмгектерде арналган. Совет бийлигинин соңку жылдары агрардык маселелерге арналып жарык көргөн бир катар илимий эмгектерде КПССтин агрардык жана социалдык саясатынын ийгиликтери көбүрөөк баяндалып көрсөтүлүп, бирок бул тармактагы кемчиликтер көмүскөдө калган.

Кыргызстандын бир катар тарыхчы окумуштуулары республиканын айыл–кыштактарынын социалдык–экономикалык өнүгүүсүнүн проблемаларын изилдеген, натыйжада диссертациялар корголгон, алар О.Дж.Осмонов [208], А.А.Асанканов [199], И.С. Болжурова [202], С.К. Сандыбаев [210], ж.б. болгон.

Кыргызстандын айыл-кыштактарынын 1961–1991-жылдар аралыгын-дагы абалын изилдөөгө арналган эмгектер профессор Дж.С. Бактыгу-ловдун тарых наамалык эмгегинде объективдүү талдоого алынган.

ХХ кылымдын 80-жылдарында айыл жергесиндеги рынок мамилелеринин өнүгүүсү, жерге менчиктин жаңы формаларын киргизүү маселелери, айыл-кыштактардын социалдык-экономикалык өнүгүүсүнүн проблемалары экономист-окумуштуулар: Т.К. Койчуевдин [110.], К.О. Оторбаевдин [129], А.О. Орузбаевдин [209], К.А. Алиевдин [201], М.Б. Балбаковдун [110], К.С. Лайлиевдин [134], A.Идиновдун [117] ж.б. эмгектеринде чагылдырылган.

Биз изилдеген темага тиешелүү адабияттарды талдоодон Кыргызстандын социалдык-экономикалык өнүгүшүнүн маселелерин изилдөөгө республиканын коом таануучулары олуттуу салым кошкондугу байкалат. Бирок, Талас облусунун 1991–2005-жылдардагы социалдык– экономикалык жана маданий турмушун атайын изилдөө болгон эмес. Бирок облустун социалдык–экономикалык турмушун чагылдырган материалдар облустун жана облустун райондорунун жетекчилеринин басма сөз беттерине жарыяланган маектеринде байма-бай жарыяланып турган. Кыргызстандын, анын ичинен облустун журналисттери да бул региондо жүргүзүлүп жаткан экономикалык реформалардын натыйжалары, алардын калктын социалдык жашоосуна тийгизген таасири кеңири баяндаган макалалар аркылуу баяндалган.

Жыйынтыктап айтканда Талас облусунун 1991–2005-жылдардагы социалдык-экономикалык жана маданий турмушун комплекстүү изилдөөгө көңүл бурулган эмес. Жогорудагы жагдайлар рынок мамилелеринин калыптануу мезгилиндеги Талас облусунун социалдык өнүгүшүнүн тажрыйбасын жана маселелерин терең иликтөө жана түшүнүү зарылдыгын шарттап турат. Талас облусунун аталган жылдар аралыгындагы социалдык-экономикалыкжана маданий абалын турмушун изилдөө, бул тармактагы кризистик абалды ачык көрсөтүү, андан чыгуунун жолдорун изилдөө облустун мындан аркы алдыга өнүүгүсүн камсыз кылуу үчүн илимий кеңешти сунуштоо олуттуу мааниге ээ. Өткөөл мезгилдин оң жана терс тажрыйбасын талдап, илимий изилдөө кыргыз тарыхнаамасынын маанилүү милдеттеринин бири деп эсептейбиз. Ушундай жагдай диссертациялык иштин темасын аныктоого түрткү болду.

**Изилдөөнүн максаты:** Диссертациялык иштин максаты конкреттүү архивдик материалдарга, статистикалык маалыматтарга жана башка тарыхый булактарга таянуу менен системалык жана хронологиялык иретте Талас облусунун 1991-2005-жылдардагы социалдык-экономикалык жана маданий турмушун изилдөө жана облуста жалпылоо, топтолгон маселелерди чечүү жана өнүктүрүү үчүн илимге негизделген сунуштарды иштеп чыгуу.

**Диссертациялык изилдөөнүн максатын ишке ашыруу үчүн изилдөөнүн төмөнкү милдеттери аныкталды:**

* 1991–2005-жылдардын аралыгында Кыргыз Республикасында жүргүзүлгөн жер жана агрардык реформасынын Талас облусунда ишке ашырылышынын өзгөчөлүктөрүн изилдөө.
* Калктын турмуш деңгээлинин негизин түзгөн айыл-чарба өндүрүшүнүн, тагыраак айтканда, облустагы дыйканчылык менен мал чарбачылыгынын абалын талдоо.
* Социалдык-экономикалык чөйрөдөгү өзгөрүүлөрдүн облустун демографиялык жана эмгек ресурстарынын абалына тийгизген таасирин көрсөтүү.
* Социалдык турмуштун маанилүү көрсөткүчү болгон калктын саламаттыгын сактоого багытталган иш–чаралардын абалын чагылдыруу.
* Эгемендүүлүктүн алгачкы он беш жылда Кыргызстандын билим берүү тармагында жүргүзүлгөн реформалардын Талас облусунун калкынын билим деңгээлине тийгизген таасирин көрсөтүү.
* Манас эпосунун 1000 жылдык маарекесинин эл аралык алкакта белгиленишине байланыштуу курулган «Манас Ордо» комплексинин калктын руханий маданиятына тийгизген таасирин баяндоо.
* Облустагы маданий-агартуу мекемелеринин абалын көрсөтүү.
* Изилдөөлөрдүн жыйынтыгы боюнча жогордуда көрсөтүлгөн багыттар боюнча облустун социалдык-экономикалык жана маданий турмушун мындан ары жакшыртууга багытталган сунуш пикирлерди аныктоо.

**Изилдөөнүн объектиси:** Талас облусунун 1991-2005-жылдардагы социалдык-экономикалык жана маданий турмушу.

**Изилдөөнүн предмети.** Талас облусунун социалдык-экономикалык жана маданий абалы

**Изилдөөнүн хронологиялык алкагы:** 1991-жылдан 2005-жылдардын аралыгын камтыйт. Аталган мезгил аралыгын Кыргыз Республикасынын, анын ичинде Талас облусунун социалдык-экономикалык жана маданий турмушунун өнүгүүсүндө тарыхый бурулуштун 15 жылдыгы деп айтса болот. Анткени, бул жылдары Кыргыз Республикасынын “2010-жылга чейин элетти комплекстүү өнүктүрүү” улуттук стратегиясы кабыл алынып, аны ишке ашыруу аракети жүргөн. Так ушул мезгилде өлкөбүздө жер-агрардык мамилелерин реформалоо иши жүзөгө ашырылган. Бул иш Талас облусунун социалдык-экономикалык жана маданий өнүгүүсүндө маанилүү өзгөрүүлөрдү жараткан. Ушуга байланыштуу белгиленген убакыт атайын изилденүүнүн объектиси катары аныкталды.

**Диссертациянын теориялык жана методологиялык негиздери:**

Диссертациялык ишти жазууда изилдөөнүн төмөндөгү методдору колдонулду.

**Салыштырма-тарыхый метод** 1991-2005-жылдардагы Талас облусунун социалдык-экономикалык жана маданий турмушун чагылдырууда пайдаланылды. Талас облусунун көрсөткүчтөрү жалпы Кыргызстандын, ошондой эле башка облустарынын социалдык-экономикалык жана маданий турмушунун көрсөткүчтөрү менен салыштырылды.

**Проблемалык-хронологиялык** метод аркылуу Талас облусунун социалдык-экономикалык жана маданий турмушун хронологиялык тартипте ырааттуу чагылдырууга аракет жасадык.

**Тарыхый-систематикалык метод** аркылуу Талас облусунун социалдык- экономикалык жана маданий турмушун Кыргызстандын социалдык-экономикалык жана маданий турмушу менен тыгыз байланышта, бүтүндүктө изилдөөгө аракеттендик.

**Анализ-синтез методун** пайдалануу аркылуу биз Талас облусунун социалдык-экономикалык жана маданий өнүгүшүнүн негизги көрсөткүчтөрүн объективдүү талдоого алдык.

**Индукция жана дедукция методун** пайдалануу менен Талас облусунун социалдык-экономикалык жана маданий турмушундагы жалпылыктарды жана өзгөчөлүктөрдү талдап көрсөттүк.

**Абстракциялоо-жалпылоонун** натыйжасында изилдөөнүн жыйынтыгында пайда болгон тыянактар аркылуу Кыргызстандагы, анын ичинен Талас облусундагы социалдык-экономикалык жана маданий турмушунун 1991-2005-жылдардагы мүнөздүү жалпы тенденциялар аныкталды.

**Булактык базасы:** 1991-жылдан 2005-жылга чейин кабыл алынган жана колдонулуп жаткан мамлекеттик расмий документтер, мыйзамдар, Кыргыз Республикасынын Президентинин Жарлыктары, Кыргыз Республикасынын Өкмөтүнүн токтомдору түздү. Талас облусунун социалдык-экономикалык турмушун изилдөөүчүн Кыргыз Республикасынын Өкмөтүнө караштуу Мамлекеттик каттоо кызматына караштуу Архив агенттигинин Талас облустук мамлекеттик архивинде сакталган документтерди кеңири пайдаландык. Талас облустук статистикалык башкармалыгы жарыялаган статистикалык жыйнактар изилдөөгө чоң көмөк көрсөттү. Талас облустук Билим берүү жана жаштар саясат башкармалыгынын, Кыргыз Республикасынын Айыл чарба, эмгек жана социалдык коргоо министрликтеринин, Кыргыз Республикасынын Улуттук статистикалык комитетинин архивдеринен маанилүү фактылар пайдаланылды. Темага ылайык, Талас облустук мамлекеттик архивинин айыл чарба өндүрүшүнүн көрсөткүчү сакталган 374-фондусунун материалдары пайдаланылды. Талас облусунун айыл-чарбасынын өнүгүшүндөгү кризистик кырдаалдарды, реформанын жүрүшүндөгү кетирилген кемчиликтерди жана аны жоюу үчүн көрүлгөн чараларды чагылдырган фактыларды Талас облустук мамлекеттик администра-циясынын чогулуштарынын токтомдорунан, Талас облустук мамлекеттик администрациясынын, ошондой эле жер жана агрардык бөлүмүнөн учурдагы архивинин материалдарынан алып талдоодон өткөрдүк. Калктын билим деңгээлин, квалификациялуу адистерди даярдоодогу абалды Талас облустук мамлекеттик администрациясынын айыл-чарба, билим берүү, медицина бөлүмдөрүнүн, Талас мамлекеттик университетинин учурдагы архивдеринде сакталган материалдар жардам берди.

Диссертациялык изилдөөдө каралып жаткан мезгилдин проблемаларына арналып жарыяланган тарыхчылардын, философдордун, экономистердин, укук таануучулардын, саясат таануучулардын, социологдордун эмгектери, ар кыл адистиктеги окумуштуулардын жана журналисттердин аналитикалык жана публицистикалык макалалары, гезит-журналдардын материалдары да пайдаланылды.

Кыргызстандын облустарынын социалдык-экономикалык абалынын, агрардык сектордогу кооперация жана интеграциянын маселелелерине арналган эл аралык семинарлардын, конференциялардын материалдары да диссертациянын максатына жетүүдө чоң көмөк көрсөттү. Бирок, бул жыйындардын материалдарында Талас облустунун социалдык-экономикалык жана маданий абалына байланыштуу маселелердин өтө аз камтылганы көрүндү. Кыргызстандын социалдык турмушу жөнүндөгү статистикалык жана социологиялык маалыматтардын ичинде да Талас облусуна тийиштүү маалыматтар аз экендиги байкалды.

**Изилдөөнүн илимий жаңылыгы:** Диссертациялык иште Кыргыз Республикасынын Талас облусунун 1991–2005-жылдардагы социалдык-экономикалык жана маданий турмушу комплекстүү изилденди; Кыргызстанда жүргүзүлгөн жер жана агрардык реформанын облустун айыл чарба өндүрүшүнө тийгизген оң жана терс таасири көрсөтүлдү; эмгекте облустагы демографиялык кырдаал, калктын социалдык түзүлүшү, саламаттыкты сактоо ишинин абалы чагылдырылды; республикадагы билим берүү тармагында жүргүзүлгөн реформанын облуста ишке ашырылышынын натыйжалары баяндалды; Облустун руханий турмушунун сыймыгы болгон Кыргыз улуттук «Манас Ордо» комплексинин ийгиликтери, облустагы маданий агартуу мекемелеринин абалы чагылдырылды. Изилдөөнүн жыйынтыгы боюнча сунуштар аныкталды.

**Изилдөөчүнүн жеке салымы.** Талас облусунун 1991 – 2005 – жылдар аралыгындагы социалдык – экономикалык жана маданий абалынын тарыхы алгачкы ирет комплекстүү изилдөөгө алынып, аталган ар бир багыт боюнча конкреттүү тарыхый булактарга таянуу аркылуу жүргүзүлгөн иликтөөлөр, алынган жыйынтыктар изилдөөчүнүн жеке салымы болуп саналат.

**Иштин практикалык мааниси:** Изилдөөнүн натыйжалары, жыйынтыкта берилген сунуштар, Кыргызстандагы облустардын, анын ичинен Талас облусунун социалдык-экономикалык жана маданий өнүгүүсүндөгү маселелерди чечүүдө мамлекеттик органдар тарабынан пайдаланылат деген ойдобуз. Изилдөөнүн жыйынтыктары Кыргызстандын тарыхы боюнча жалпылоочу монографияларды жазууда, окуу жайлар үчүн окуу куралдарын түзүүдө, атайын курстарды окутууда пайдаланылат деген ишеничтебиз.

**Коргоого коюлучу негизги жоболор:**

* Талас облусунда жер жана агрардык реформанын жүрүшүндө өндүрүштүк мамилелер кескин түрдө өзгөрдү; Реформаны ишке ашырууда объективдүү жана субьективдүү себептерге байланыштуу бир катар кемчиликтерге жол берилди, натыйжада айыл чарба өндүрүшү кризиске учурап, сезилерлик төмөндөдү;
* Рынок мамилелерине өтүүдө Талас облусунун айыл чарбасындагы өзгөрүүлөрдөн улам коллективдүү чарбалар жоюлуп, айыл чарба продукциялары негизинен жеке, фермер жана дыйкан чарбалары тарабынан өндүрүлө баштады;
* Талас облусунда айыл чарба өндүрүшүндөгү өнүгүү тенденциясы 1997-жылдан кийин байкала баштады;
* Талас облусунун айыл чарбасындагы өзгөрүүлөр (жетишкендиктер жана кемчиликтер) облустун социалдык турмушуна түздөн-түз таасирин тийгизди;
* Айыл чарба өндүрүшүнүн кризиси облуста социалдык маселелердин курчушуна алып келди. Жумушсуздук менен жакырчылык күч алды;
* Изилденип жаткан учурда Талас облусунун демографиялык абалында өзгөрүүлөр болуп, облустун калкынын бир бөлүгү республиканын борбордук регионуна, алыскы жана жакынкы чет мамлекеттерге иш издеп кетүү процесси күч алды;
* Калктын социалдык турмушунун сапаттык деңгээлинин маанилүү көрсөткүчү болгон билим берүү тармагы Кыргызстандагы жүргүзүлгөн реформага ылайык жаңы багытта жүргүзүлдү;
* Кыргыз улуттук «Манас Ордо» комплексинин курулуп, ишке киргизилиши жеке эле Талас облусу эмес жалпы Кыргызстандын элинин руханий маданиятына өзүнүн таасирин тийгизди;
* Облустагы маданий агартуу мекемелери экономикалык шарттарга байланыштуу, терең кризиске кириптер болду. Бул абалдан чыгуу үчүн бул тармакка өзгөчө көңүл буруу зарылчылыгы көрүндү;
* Талас облусунун экономикасына, калкынын социалдык жана маданий турмушун жакшыртууга үчүн Кыргызстандын Өкмөтү тарабынан өзгөчө көңүл бурулуп, кошумча каражаттардын бөлүнүшүнүн зарылчылыгы бар экендиги изилдөөнүн жүрүшүндө ачык көрүндү.

**Иштин апробацияланышы.** Изилдөөгө алынып жаткан теманын олуттуу маселелери, тыянактары боюнча автор тарабынан эл аралык жана республикалык конференцияларда илимий баяндамалар жасалды. Иштин кол жазмасы Кыргыз Республикасынын Улуттук Илимдер Академиясынын Тарых жана маданий мурас институтунун Кыргызстандын XX-XXI кылымдары тарыхы бөлүмүнүн кеңейтилген отурумунда талкууланды. Изилдөөнүн негизги жоболору жана тыянактары жергиликтүү жана чет элдик илимий басылмаларда жарык көрдү. Тема боюнча 5 басма табак көлөмүндө, 9 макала жарыяланды.

**Изилдөөнүн структурасы:** Диссертациялык иш киришүүдөн, үч глава жети параграф, корутундудан жана библиографиядан турат.

**ИШТИН НЕГИЗГИ МАЗМУНУ**

*Биринчи глава* ***“****Айыл чарбасы-Талас облусунун социалдык-экономикалыкжана маданий турмушунун негизи”* деп аталып, мында эгемендүүлүк жылдарындагы Талас облусундагы агрардык-реформасынын жүрүшү, анын ийгиликтери жана кыйынчылыктары, айыл чарба өндүрүшүнүн жетишкендиктери жана мүчүлүштөрү, өндүрүлгөн продукциялардын көрсөткүчтөрү, анын кризиске дуушар болушунун себептери изилденет.

Талас өрөөндүн табигый климаттык шарттары мурдатан эле айыл чарба тармактарын өнүктүрүүгө ылайыктуу болгон. Ушундан улам облустун калкынын ишмердиги негизинен айыл чарбасына багытталган. Өрөөндө айыл чарба өсүмдүктөрүнөн мол түшүм алуу сугатка байланыштуу болгон. Ошондуктан, Совет доорунда эле облуста сугат иштерине көбүрөөк көңүл бурулган. Облустун аймагынын басымдуу бөлүгү тоолуу болгондуктан, мал чарбасы жакшы өнүккөн.

Талас облусунда жүргүзүлгөн агрардык-жер реформасынын биринчи этабы 1991-1993-жылдары рентабелдүүлүгү төмөн колхоз-совхоздорду жоюп, алардын байлыгын дыйкандарга таратып берүүдөн башталган.

Массалык менчиктештирүүнүн натыйжасында облустагы коллективдүү ири чарбалар жоюлуп, алардын жери, малы, материалдык-техникалык базасы майда жеке менчик чарбаларга бөлүнүп кеткен. Көпчүлүк дыйкандар натуралдык чарба жүргүзүшүп, өз үй-бүлөсүн бакканга араң жарап калышкан.

Айыл чарбасындагы начар абалды оңдоо үчүн Кыргыз Республикасынын өкмөтү экономикалык реформаларды тереңдетүү үчүн жаңы программа иштеп чыккан. Кыргыз Республикасынын Президентинин 1994-жылы 22-февралда “Кыргыз Республикасында жер жана агрардык реформаны тереңдетүүнүн чаралары жөнүндө ”Жарлыкка кол койгон. Ушул Жарлыктан кийин айыл чарбасын реформалоонун 1994–1996-жылдарды камтыган экинчи этабы уланган. Бул Жарлыкка ылайык жер үлүштөрү 49 жылдык мөөнөткө берилген. Жер ээлери өзүнүн жерлерин жер пайдалануу укугун сатууга, арендага берүүгө, тартуу кылууга, мураска берүүгө же мурастап алууга укуктуу болгон. Реформанын натыйжасында мамлекеттик заказ жоюлуп, баалар эркин коюула баштаган. Бул тартип дыйкандардын рынокко киришин жеңилдеткен.

1998-жылы Кыргызстанда жерге жеке менчиктин киргизилиши менен айыл чарбасын реформалоонун кийинки этабы башталган. Талас облусунда айыл чарбасын реформалоонун убагында (1991–2005-жж.) мамлекеттик-коллективдүү менчикке негизделген чарбалары жоюлуп, жеке менчик дыйкан жана фермердик чарбалары түзүлгөн. Айрым фермердик жана дыйкан чарбалары иш жүргүзө башташкандыгы, алар экономикалык кризистин жылдарында өздөрүнүн жашоо укугун жана натыйжалуулугун көргөзгөн. Эгерде облуста айыл чарба продукцияларын өндүрүү 1992-жылы колхоз совхоздорго жана ири айыл чарба ишканаларынын үлүшүнө (84,3%ы) тиешелүү болсо, 2005-жылы айыл чарба продукцияларынын дээрлик баардыгы жеке, дыйкан жана фермердик ошондой эле көмөкчү чарбаларга тиешелүү болгон.

Дан чарбасы Талас облусунда дыйканчылыктын негизин түзгөн. Бирок дан эгиндери ээлеген айдоо аянты он беш жылда кескин түрдө кыскарган. 2003-жылдан баштап Талас облусунда буудайды өндүрүү кескин төмөндөгөн. Натыйжада облуста ун өндүрүү бир кыйла азайган. Мындай көрүнүш 2004-2005-жылдары да кайталанган. Облуска ундун көпчүлүгү кошуна Казакстан мамлекетинин Тараз шаарынан ташылып турган. Фактыларга кайрылсак, эгерде Талас облусунда 1999-жылы 93 миң тонна буудай өндүрүлгөн болсо, 2000-жылы эле 86,2 миң тоннага түшкөн ал эми 2001-жылы 86,1 миң тоннага түшкөн. 2003-жылы 68,2 миң тонна буудай өндүрүлүп,11 миң тонна ун чыгарылган. 2005-жылы болсо ун чыгаруу бир кыйлага азайып, 8,8 миң тоннаны түзгөн. Облустун айыл чарба өндүрүшүндө дан эгиндеринин айдоо аянтынын азайышынын дагы бир себеби,облустун көпчүлүк райондорунда дыйкандар төөбуурчак өсүмдүгүн массалык түрдө айдай баштаган, себеби бул өсүмдүк кирешелүү тармакка айланган.

Облуста 2001-жылы 12,4 миң, 2005-жылы 15,7 миң тоннага төөбурчак жыйналган. Изилденип жаткан жылдары облустун дыйкандары картошка жана жашылча өстүрүүгө да чоң көңүл бурган. Мисалы 1991-жылы облуста 40,7миңтонна, ал эми 2005-жылы 203,8 миң тонна картошка жыйналган, жашылчанын 1991-жылы 18,7миң тонна, 2005-жылы 79,9 миң тонна жашылча жыйналган.

Облустун аймагынын басымдуу бөлүгү тоолуу болгондуктан, мурдатан эле айыл чарбанын негизги тармагынын бири мал чарбасы болуп келген. Менчиктештирүүдөн улам ири чарбалардагы мал жеке чарбаларга башаламан бөлүштүрүлгөн. Натыйжада малдын баша азайып төмөндөгөн. Бул жөнүндө диссертацияда аргументтер жана фактылар менен көрсөтүлгөн.

*Экинчи глава* *“Калктын социалдык түзүлүшү жана саламаттык сактоо ишинин абалы”*деп аталып, анда Талас облусунун калкынын социалдык түзүлүшүнүн негизги көрсөткүчтөрү болгон: демографиялык абалы, калктын саламаттык сактоо маселелеринин ишмердиктери изилденди. Талас облусунун демографиялык абалы башка облустар менен салыштырылып талданды. Натыйжада Талас облусунда калктын табигый өсүшү менен катар, калктын өлүмү да жогору болгондугу белгиленди. Калктын өлүмүнүн көбөйгөндүгүнүн себептери изилденди. Каралып жаткан жылдары балдардын төрөлүшү Талас, Жалал-Абад, Нарын облустарында жогору болсо, Ысык-Көл жана Чүй облусунда табигый өсүш салыштырмалуу төмөнкү деңгээлде болгон. 1000 адамга эсептегенде 2005-жылы Талас, Жалал-Абад жана Нарын облустарында ушул тартип боюнча алганда 24,7; 24,2; 25,2 бала төрөлсө, 7,4; 6,1; жана 8,0 өлгөн. Ысык-Көл жана Чүй облустарында ушул жылы бул көрсөткүчтөр 21,4; 16,8 жана 9,2; 10,4 адам болгон. Облустун калкынын өлүмүнүн себептерин изилдегенде, алардын көпчүлүгү дем алуу, кан айлануу системаснын ооруларынан майып болору, бул оорулар көбүнчө эркектерде көп кездешери аныкталды.

Кыргызстандын демографиялык өзгөчөлүктөрүнүн бири КМШнын айрым өлкөлөрүнө караганда шаар калкына салыштырмалуу, айылдардагы калктын басымдуулук кылгандыгында. Ал эми Талас облусунда 1991-жылга салыштырганда 2005-жылы шаар калкы азайып, айылдын калкы өскөн.

Калктын саламаттыгын сактоо жана жакшыртуу социалдык турмуштун эң маанилүү тармагы экендиги талашсыз. Калктын саламаттыгын сактоонун сапаттык жагы бул тармакта эмгектенген адистерге байланыштуу экендиги белгилүү. Каралып жаткан жылдарда Кыргыз Республикасында анын ичинен Талас облусунда дарыгерлердин саны жылдан-жылга азайган.1991–2005-жылдарда айыл жергеси медициналык кызмат адистер менен өтө аз камсыздалган. Айлык акынын төмөндүгү, медицина окуу жайларын бүткөн бүтүрүүчүлөр климаты катаал, борбордон бир нече чакырым алыс жайгашкан алыскы айылдарга медик адистер менен камсыз кылуу ишине чоң тоскоолдук кылган.

*Үчүнчү главада* *“Калктын билим деңгээли жана руханий турмушу ”* деп аталып, анда Талас облусунун калкынын социалдык турмушунун негизги көрсөткүчтөрү болгон: билим берүүнүн абалы, Кыргыз улуттук «Манас Ордо» комплексинин жана маданий агартуу мекемелеринин калктын руханий маданиятына тийгизген таасири изилденди.

Эгемендүүлүктүн алгачкы жылдарында эле Кыргыз Республикасында билим берүү маанилүү мамлекеттик маселе катары аныкталган. Коомдун турмушундагы ири социалдык-экономикалык өзгөрүүлөр мектепке чейинки билим берүү тармагына да таасирин тийгизген. Мектепке чейинки мекемелерди каржылоонун төмөндөшү, алардын кыскарышына алып келген. Изилденип жаткан жылдарда Талас облусундагы мектепке чейинки балдар мекемелери 5 эсеге кыскарган. Айыл жергесинде ведомстволук балдар мекемелери толугу менен жоюлган, себеби облуста колхоз-совхоздордун реформаланышы менен балдар мекемелери алардын эсебинен каржыланбай калган. Эгемендүүлүк жылдарында Кыргыз Республикасынын билим берүүнүн Мамлекеттик Доктринасы, Улуттук «Билим», «ХXI кылымдын кадрлары», «Жеткинчек», «Аракет», «Өнүгүүнүн комплекстүү негиздери» программалар, кабыл алынып, өлкөдө жалпы билим берүү ишин жакшыртуу милдеттери белгиленген. Жүргүзүлгөн реформалар биздин коомубуздун бүткүл жашоо чөйрөлөрүнө, бардык түзүмдөрүнө, анын ичинен айыл мектептеринин ишмердиктерине да олуттуу өзгөрүүлөрдүү киргизди. Талас облусунда 2005-2006-окуу жылында 116 мектеп иштеген. Алардын 104 же 90% айыл жеринде жайгашкан. Республикадагы жалпы билим берүүчү мектептерге салыштырмалуу Талас облусунда мектептердин педагог кадрлар менен камсыз болушу жогору болгон. 1996-жылы Талас педагогикалык институтунун ачылышы облустун мектептерин мугалим кадрлар менен камсыз болушуна чоң жардам берген. Бирок 2003-жылдан 2005-жылга чейинки тестирлөөнүн маалыматтары боюнча төрт жылдын маалыматында тең айылдык мектептердин облустагы мектептердин бүтүрүүчүлөрүнүн билим деңгээли жалпы республикалык деңгээлден төмөн болгон. Талас облусундагы мектептерде, айрыкча кыргыз тилинде окуган мектептердин китеп менен камсыз болуушу башка облустарга караганда төмөн болгондугу аныкталды.

Билим берүүнүн маанилүү тармагы болуп кесиптик-техникалык билим болуп эсептелет. Диссертацияда, рыноктук мамилеге өтүү мезгилинде кесиптик билим берүүнүн абалы ар тараптан талдоого алынды. Бул тармакта жетишкен ийгиликтер жана көйгөйлөр көрсөтүлдү.

Талас облусунун калкынын интелектуалдык, илимий жана экономикалык потенциалын көтөрүү максатында Кыргыз Республикасынын Президентинин Жарлыгы 1996-жылы 23-апрелде Талас шаарында И. Арабаев атындагы Кыргыз мамлекеттик педагогикалык университетинин филиалы иштей баштаган.Кыргыз Республикасынын Президенти 2000-жылы 25-июлда №189 Жарлыгына ылайыкаталган филиалдын базасында Талас мамлекеттик университет ачылган .Бул окуу жайы облустагы мектепке чейинки жана жалпы билим берүүчү мектептерге педагогдук адистер менен камсыз кылууга белсенип киришкен Аталган университеттин заманбап адистер менен камсыз кылуудагы арекети диссертацияда кеңири баяндалды.

Изилдөөдө Талас облусундагы Кыргыз Улуттук «Манас Ордо» комплексинин калыптанышы жана маданий агартуу мекемелеринин калктын руханий маданиятына тийгизген таасири, калктын руханий талаптарын канааттандыруучу маданий агартуу мекемелеринин эгемендүүлүк жылдарындагы абалы чагылдырылды, алардын ишинин натыйжалуугунун көтөрүү боюнча сушунтар жыйынтыктар айтылды.

**КОРУТУНДУ**

Талас облусунда айыл чарбасын реформалоонун жүрүшүндө коллективдүү чарбалар жоюлуп, дыйкан жана фермердик чарбалар түзүлгөн. Натыйжада дыйкандар жер үлүштөрүн алышып, жеке менчик ээси болуп калышкан, жер рыногу калыптанган, жылдан жылга фермердик жана дыйкан чарбаларынын саны өсүп, айыл чарба продукциясынын негизги өндүрүүчүлөрү болуп калган. Акырындык менен облусту азык-түлүк, ал эми кайра иштетүү ишканаларын сырьё менен камсыз кылуучу айыл чарба продукциясынын рыногу иштей баштаган. Облуста жеке менчиктин жана конкуренциянын негизинде чакан жана орто бизнес, ишкерлик бир аз да болсо өнүккөн. Жер жана агрардык реформаларды ишке ашыруунун натыйжасында 1996-жылдан баштап, айыл чарбасында өндүрүштүн стабилдүү өсүшү байкалган. Айыл чарба өндүрүшү облустун калкынын социалдык турмушунун негизинин түзгөн.

Эгемендүүлүктүн алгачкы он беш жылында Кыргызстанда, анын ичинде Талас облусунда, жүргүзүлгөн социалдык-экономикалык өзгөрүүлөр Талас облусунун демографиялык абалына таасирин тийгизди. Рынок экономикасына өтүү, өзгөчө Талас облусунун айылдарында социалдык-экономикалык абалды оорлоткон. Айыл калкынын, өзгөчө жаштар шаарларга же социалдык-экономикалык жактан өнүккөн региондорго жана чет мамлекеттерге миграциясы күч алган.

Реформалоонун жыйынтыгында саламаттык сактоо системасы да өзгөрүлдү. Милдеттүү медициналык камсыздандыруу аркылуу калкты социалдык коргоонун таасирдүү механизмдери түзүлдү. Калкка медициналык жана профилактикалык гарантиялуу түрдө жардам берүү аракети жүргүзүлдү. Бирок, бул тармакта чечилбеген маселелер арбын бойдон кала берген.

Облустун билим берүү тармагында да азыркы рынок мамилелеринин шартына ылайык жаңы багыттагы лицейлер, гимназиялар ачылды. Талас облусунун мектептеринин педагогикалык кадрлар менен камсыз болушу башка облустарга караганда жогору болгон менен айрым предметтер боюнча мугалимдер жетишсиз бойдон калган. Китеп менен камсыз болуу, айрыкча кыргыз тилинде окуган мектептердин материалдык-техникалык базасы чыңдалган эмес.

Калктын социалдык турмушунун дагы бир маанилүү көрсөткүчтөрүнүн бири калктын руханий маданиятын көтөрүү аракеттери жасалган. Бул багытта Талас облусундагы «Манас Ордо» комплекси маанилүү иштерди аткарган. Бул ордо Талас облусунун тарыхын изилдөөгө, кыргыз элинин каада-салттарын, үрп-адаттарын калыбына келтирип, калк арасына кеңири жайылтууга чоң салым кошту. «Манас Ордо» комплекси жеке эле Талас облусу эмес, жалпы кыргыз элинин руханий дөөлөттөрүнүн ордосуна айланды.

Бирок биз изилдеген 1991–2005-жылдардын аралыгында экономикалык кыйынчылыктарга байланыштуу, Талас облусунун маданий-агартуу тармагы терең кризиске учурады. Натыйжада, бул мекемелердин саны кескин түрдө азайды. Иштеп жаткан китепканалар менен клубдар калктын талабын толук канааттандыра албай калды. Бул абалды оңдоо мамлекеттин кечиктирилгис чече турган маселелеринен болуп калууда.

**ПРАКТИКАЛЫК СУНУШТАР**

* Майда дыйкан чарбаларынын басымдуулук кылышы айыл чарба өндүрүшүнүн өнүгүшүнө тоскоол болууда, ошондуктан дыйкан жана фермердик чарбаларды кооперативдерге бириктирүүнү улантуу, ал үчүн кооперациянын бардык түрлөрүн жана формаларын айыл чарбасынын бардык тармактарында өнүктүрүү мезгил зарыл.
* Айыл чарба кооперативдик кыймылын өнүктүрүүдө нормативдик укуктук базаны рынок шартына ылайык иштеп чыгуу жана ишке киргизүү керек.
* Калктын саламаттыгын сактоодо эң маанилүү роль ойногон үй-бүлөлүк медицина институтун андан ары чыңдоо жана өнүктүрүү, ооруларды алдын алуу аракетин колго алуу мезгили талабы.
* Талас облусунун шаардан же райондун борборлорунан алыста жайгашкан айылдарын тейлөө үчүн фельдшердик-акушердик пункттарды жана медициналык тез жардамдын потенциалын күчтөндүрүүгө айрыкча басым коюу керек.
* Кыргыз элин дүйнөгө тааныткан “Манас” эпосуна байланыштуу эстеликтер Талас жергесинде арбын. Алардын өзгөчө «Манас Ордо» комплексинин элдин руханий маданиятын көтөрүүдөгү ролун жаңы бийиктикке көтөрүү зарыл. Бул үчүн бул жерде илимий археологиялык изилдөө иштерин жүргүзүү, чет өлкөдөн келген туристтерге заман талабына ылайык мейманканаларды куруу, тарыхый музейлердин экспонаттарын жаңылоо, ордонун материалдык-техникалык базасын мамлекеттик масштабда чечүү зарылчылыгы бар.

Жыйынтыгында, өткөн жолдун тажрыйбасын жана сабактарын изилдөө жана анализ берүү, мындан ары Талас облусунун социалдык-экономикалык өнүүгүшүнүн проблемаларын чечүүдө өбөлгө болмокчу.

**Диссертация боюнча жарыяланган эмгектер:**

1. **Конокбаев Р.** Талас облусунун демографиялык абалы (1991–2005-жылдары) [Текст] / Конокбаев Р. // Социальные и гуманитарные науки.– Бишкек, 2007.-№1-2. – С. 69-72.
2. **Конокбаев Р. Кайнаева Ж.** Талас областынын социалдык өнүгүшүндөгү калктын жайгашуу катмарынын абалы (1991–2005 жж.) [Текст] / Конокбаев Р.Кайнаева Ж. // “Гуманитарные проблемы современности”. Научные труды молодых ученых выпуск 9. Института философии и права НАН КР. – Бишкек, 2008. – С. 27-32.
3. **Конокбаев Р.** Основные показатели услуг населения в Таласской области за 1991-2005 годы [Текст] // Конокбаев Р // “Современность философские и правовые проблемы” Материал XIII научно-теоретической конференции. Института философии и права НАН КР. – Бишкек, 2008. – С. 298-305.
4. **Конокбаев Р.** Кыргызский Национальный комплекс “Манас Ордо” сегодня и его будущее [Текст] / Конокбаев Р // Поиск – Научное приложение Международного научно педагогического журнала “Высшая школа Казахстана”, Алматы. 2008. – №2(2) – С. 163-168.
5. **Конокбаев Р.**Экспозиция фольклорно-этнографического музея эпоса “Манас” и ее значение [Текст] / Конокбаев Р // Поиск – Научное приложение Международного научно педагогического журнала “Высшая школа Казахстана”, Алматы 2010. – №2(1) – С.119-123.
6. **Конокбаев Р.** Талас өрөөнүнө алгачкы эгемендүүлүк жылдарындагы жүргүзүлгөн жер-агрардык саясатынын айыл чарба өндүрүшүнө тийгизген таасири (1991-2005 жж.) [Текст] / Конокбаев Р // “Гуманитарные проблемы современности” Научные труды молодых ученых. Выпуск 12. Института философии и правовых исследований НАН КР. – Бишкек, 2010.- №12-С.53 – 57.
7. **Конокбаев Р.** Талас өрөөнүндөгү айыл чарба өндүрүшүнүн абалы (1991-2005 жж.) [Текст] / Конокбаев Р // “Азыркы мезгилдеги актуалдуу проблемаларды чечүүдөгү илим жана билим берүүнүн ролу” Талас мамлекеттик университетинин 10 жылдыгына арналган илимий практикалык конференциясынын материалдарынын жыйнагы. – Бишкек, 2010. – С.178-182.
8. **Конокбаев Р.** Улуттук “Манас Ордо” комплексинин уюткусу болгон Манас атанын күмбөзүнүн тарыхый мааниси[Текст] / Конокбаев Р // “Манас жана доор баяны”илимий практикалык конференциясынын материалдарынын жыйнагы Талас облустук мамлекеттик администрациясы жана Талас мамлекеттик университетин басылмасы. Талас, 2011. С.90-96.
9. **Конокбаев Р.** Талас облусунда 1991-2005-жылдарындагы айыл чарба өндүрүшүндөгү саясий реформанын этаптары[Текст] / Конокбаев Р // “Коомдук илимдердин өнүгүүсүндөгү проблемалар: маселе чечүү, келечеги”аттуу илимий-практикалык конференциянын материалдары Махмуд Кашгари-Барскани атындагы чыгыш университетинин басылмасы. Бишкек, 2012. – С. 58-62.

**Конокбаев Рыспай Турдугуловичтин**

**Кыргыз республикасынын Талас облусунун социалдык – экономикалык жана маданий абалы (1991-2005 жж.)**

**07.00.02. – Ата Мекен тарыхы адистиги боюнча тарых илимдеринин кандидаты окумуштуулук даражасын изденип алуу үчүн жазылган диссертациясынын**

**РЕЗЮМЕСИ**

***Негизги сөздөр:*** Талас облусу, социалдык-экономикалык турмуш, агрардык-жер реформасы, айыл чарбасы, дыйканчылык, мал чарбасы, дыйкан (фермер) чарбасы, демография, саламаттыкты сактоо, билим берүү, руханий маданият, маданий агартуу мекемелер.

***Изилдөөнүн максаты:*** Талас облусунун 1991-2005-жылдардагы социалдык-экономикалык жана маданий абалын өзгөрүүсүн комплекстүү изилдѳѳ.

***Изилдөөнүн объектиси:*** Кыргыз Республикасынын Талас облусунун 1991-2005-жылдардагы социалдык-экономикалык жана маданий турмушу.

***Изилдөөнүн ыкмасы*** – изилдөөнүн жүрүшүндө тарыхый салыштыр-малуулук, тарыхый системалуулук, талдоо ыкмалары колдонулду.

***Диссертациянын илимий жаңылыгы:*** Кыргыз Республикасынын Талас облусунун 1991–2005-жылдардагы социалдык-экономикалык жана маданий турмушу комплекстүү изилденди; Кыргызстанда жүргүзүлгөн агрардык реформанын облустун айыл чарба өндүрүшүнө тийгизген оң жана терс таасири көрсөтүлдү; эмгекте облустагы демографиялык кырдаал, калктын социалдык түзүлүшү, саламаттыкты сактоо ишинин абалы чагылдырылды; республикадагы билим берүү тармагында жүргүзүлгөн реформанын облуста ишке ашырылышынын натыйжалары баяндалды; Кыргыз улуттук «Манас Ордо» комплексинин ийгиликтери, облустагы маданий агартуу мекемелеринин абалы чагылдырылды. Изилдөөнүн жыйынтыгы боюнча сунуштар аныкталды.

***Иштин теориялык жана практикалык мааниси.*** Изилдөөнүн натыйжалары, жыйынтыкта берилген сунуштар, Кыргызстандагы облустардын, анын ичинен Талас облусунун социалдык-экономикалык жана маданий өнүгүүсүндөгү маселелерди чечүүдө мамлекеттик органдар тарабынан пайдаланылат деген ойдобуз. Изилдөөнүн жыйынтыктары Кыргызстандын тарыхы боюнча жалпылоочу монографияларды жазууда, окуу жайлар үчүн окуу куралдарын түзүүдө, атайын курстарды окутууда пайдаланылат деген ишеничтебиз.

**РЕЗЮМЕ**

**Конокбаев Рыспай Турдугулович**

**Социально – экономическое и культурное состояние Таласской области Кыргызской Республики (1991 – 2005 гг.)**

**Диссертация на соискание ученой степени кандидата исторических наук по специальности 07.00.02. – Отечественная история**

***Ключевые слова:*** Таласская область, социально-экономическая жизнь, аграрно-земельная реформа, сельское хозяйство, земледелие, животноводство, крестьянское (фермерское) хозяйство, демография, здравоохранение, образование, духовная культура, культурно-просветительные учреждения.

***Объектом исследования:*** является социально-экономическая и культурная жизнь сельского населения а также инфраструктура сёл Таласская област.

***Цель исследования:*** раскрытие основных аспектов социально-экономической и культурной жизни Таласской области и особенностей в трансформационный период.

***Методы исследования:*** в ходе исследования были применены следующие приемы: историческое сопоставление, историческая систематизация, анализирование, разбор.

***Научная новизна диссертации*** заключается в том, что: проведено комплексное исследование социально-экономической и культурной жизни Таласской области в период 1991 – 2005 гг.; изучено положительное и отрицательное влияние земельной и аргарной реформ, проводимых в Кыргызской Республике, на сельскохозяйственное производство Таласской области; рассмотрены демографическая ситуация области в труде, социальная структура населения, состояние здравоохранения; итоги реализации в области реформ, проводимых в сфере образования республики; продемонстрированы достижения и успехи комплекса “Манас Ордо”, ставшего центром духовной жизни области, состояние областных культурно-просветительских учреждений; по итогам исследования выработаны соответствующие предложения.

***Теоретическая и практическая значимость:*** определяется возможностями использования государственными органами итогов исследования, предложений, сформулированных в заключении работы, для решения проблем, которые возникают в социально-экономическом развитии областей Кыргызстана, в том числе Таласской области. Материалы и итоги исследования, несомненно, представят интерес для подготовки обобщающих монографий, учебных пособий по истории Кыргызстана, при проведении специальных курсов.

Результаты исследования представляют определенный интерес для специалистов и широкого круга читателей.

Диссертационная работа состоит из введения, трех глав, включающих 7 параграфов, заключения и библиографии.

**RESUME**

**Konokbaev Ryspai Turdugulovich**

**Social, economic and cultural state of Talas region of the Kyrgyz Republic (1991-2005)**

**Dissertation for scientific degree of candidate of historical sciences by specialty 07.00.02- National history**

**Key words:** Talas region, social and economic life, agrarian and land form, agricultural economy, farming, animal breeding, owner-operated (agrarian) farm, demography, healthcare, education, intellectual culture, cultural institution.

**Subject of research:**  is concerned with social, economic and cultural life of countryside, also infrastructure of villages in Talas region.

**Exploration objective:** is disclosure of key aspects of the social, economic and cultural life ofTalas region and pecularities in the transformation period.

**Methods of investigation:** The investigation used the following methods: historical comparison, historical systematization, analyzing, and review.

**Scientific novelty of the dissertation:** lies in the fact that multicenter study of social, economic and cultural life ofTalas region was conducted in the period of 1991-2005. Positive and negative effect of land and agrarian reforms were investigated which were carried out in the Kyrgyz Republic for agricultural production of Talas region. The demographic situation of the region in labor, social structure of the population, health situation was considered. Results of the implementation in the field of reforms carried out in the sphere of education of the Republic; achievements and successes of “Manas Ordo” complex were demonstrated having become the center of spiritual life of the region, the state of the regional cultural and educational institutions. According to the results of the investigation corresponding proposals were worked out.

**Theoretical and practical importance:** Is defined by opportunities of use by state bodies of results of research, the proposals formulated in the conclusion of work for solving problems which arise in social and economic development of regions in Kyrgyzstan, including Talas region. Materials and results of the research undoubtedly will be of interest for preparation of generalizing monographs, textbooks on the history of Kyrgyzstan, during the special courses.

The results of the researches represent the definite interest for specialists and wide range of readers.

The thesis work consists of an introduction, three chapters, including seven paragraphs, conclusion and bibliography.

Форматы: 60х84/16. Офсет кагазы.

Көлөмү: 1,75 б.т. Нускасы: 100

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

«Мaxprint» басмасында басылды.



Адрес: 720045, Бишкек шаары, Ялта көчөсү 114

Тел.: (+996 312) 36-92-50

e-mail: [maxprint@mail.ru](mailto:maxprint@mail.ru)